Rossiyada koronavirusni tezkor aniqlovchi yangi test ishlab chiqildi

Rossiyaning iste’molchilar huquqlarini himoya qilish va inson farovonligini nazorat qilish bo‘yicha federal xizmati— “Rospotrebnadzor” COVID-19’ni tezkor aniqlash uchun yangi yuqori aniqlikdagi testni ishlab chiqdi. Bu haqda “Kommersant” xabar berdi.

Test jarayonining umumiy vaqti 1—1,5 soatni tashkil qiladi, deyiladi agentlik saytida. Odatda PZR testi orqali virusga tashxis qo‘yish to‘rt-besh soat davom etadi.
“Yangi test yordamida COVID-19 virusi tashuvchilarini dastlabki bosqichdayoq aniqlash, tezda ijtimoiy aloqalarni  cheklash va tibbiy nazoratni kuchaytirish mumkin. Yuqoridagi afzalliklar tufayli tezkor tahlildan virus yuqishini kuzatishda muhim rol o‘ynaydigan koronavirus yuqishini nazorat qiluvchi test (ROST)ning asosiy qismi sifatida foydalanish mumkin”, — deya ta’kidlanadi “Rospotrebnadzor”da.
Ayni paytda Rossiyada koronavirusga qarshi ommaviy emlash ixtiyoriy ravishda olib borilmoqda. Biroq hududlarda shifokor va o‘qituvchilarni vaqti-vaqti bilan “ixtiyoriy-majburiy” emlash jarayoni to‘g‘risida hisobot beriladi. “Rospotrebnadzor” ma’lumotiga ko‘ra, pandemiya boshidan beri mamlakatda COVID-19 uchun 105,2 milliondan ortiq test o‘tkazilgan.
Eslatib o‘tamiz, Rossiyada koronavirusga chalinganlar soni 4 milliondan oshdi. O‘tgan bir kecha-kunduz davomida COVID-19 yuqtirish bo‘yicha 14 494 ta yangi holat aniqlanib, virusga chalinganlar soni jami 4 012 710 nafarga yetdi.
Avvalroq Rossiya tarkibiga kiruvchi Udmurtiyada 12-fevraldan boshlab himoya niqoblarini majburiy taqish bekor qilingani haqida xabar berilgandi.